Christina Olumeko (ALT), 2023-03-21:
Tak for ordet.
Der er ingen tvivl om, at partnervold er et stort socialt problem, som det er vigtigt at sætte yderligere fokus på.
En analyse fra Statens Institut for Folkesundhed anslår, at ca. 24.000 kvinder og 20.000 mænd blev udsat for fysisk eller psykisk partnervold i 2021.
Regner man også seksuel vold med, hvilket VIVE har gjort sidste år, viser det sig, at hele 29 pct. af alle kvinder har været udsat for enten fysisk, seksuel eller psykisk partnervold mindst en gang siden 15-årsalderen.
Det er næsten hver tredje kvinde.
Det samme gælder for 12 pct. af alle mænd.
Hos Alternativet er vi meget optaget af, at ofre for partnervold – uanset om det er kvinder, mænd eller nonbinære personer – skal have den rigtige faglige hjælp.
Når vi taler om partnervold, er det helt afgørende, at vi forstår, at vold ikke bare er vold: Vold er kønnet, vold er meget forskelligt, og den hjælp, man har brug for, er meget forskellig.
F.eks. er kvinder, der er udsat for vold, i større risiko for at blive dræbt sammenlignet med mænd.
Homo- og biseksuelle er særlig udsatte for partnervold.
Blandt kvinder er der tale om 7,1 pct. sammenlignet med 2,1 pct. af heteroseksuelle kvinder.
Tager vi mænd, er det 6,3 pct. mod 2 pct. af heteroseksuelle.
Det er tal fra Statens Institut for Folkesundhed.
Kigger vi mod tal fra Projekt Sexus, svarede 17 pct. af alle transkvinder og 19,1 pct. af alle transmænd, at de havde været i et voldeligt parforhold.
Kigger man mod nonbinære, er tallet 18,17 pct. for dem, der er tildelt kønnet mand ved fødslen, og 32,5 pct. for nonbinære, der er tildelt kønnet kvinde ved fødslen.
Det er altså meget, meget høje tal, som viser, at der er store forskelle.
Forskellen i partnervold, både i forhold til omfanget, men også farligheden, er vigtig, for vold er ikke bare vold.
Så vi er glade for, at vi i Alternativet har været med til at vedtage nogle initiativer for nylig i forhold til SSA-reserven, som adresserer partnervold, men også adresserer de mange forskellige målgrupper, der er.
Og vi er meget glade for, at ministeren her i dag får fortalt, at regeringen er i gang med at komme med en model allerede inden sommerferien, som skal kigge på den manglende hjælp til mænd, der er udsat for partnervold.
Det er nemlig vigtigt, at mænd, der bliver udsat for partnervold, kan få faglig hjælp, både i form af midlertidig beskyttelse, hvis de har behov for det, men også at de og deres børn kan få psykologhjælp.
Derved deler vi Nye Borgerliges intention med forslaget.
Der er også, som det er blevet nævnt på talerstolen, et par bekymringer, som vi deler i Alternativet, og den største er det her med, at en kønsneutralisering af § 109 kunne betyde, at kvinder og mænd skal bo på samme krisecentre. Det er ikke hensigtsmæssigt, hverken for kvinderne eller mændene, og vi mener, at regeringen hellere bør komme med en konkret model, som er fagligt funderet.
Derfor tilslutter vi os i Alternativet SF's ændringsforslag om en konkret model, som regeringen skal komme tilbage med, og vi er også meget enige med den radikale ordfører om, at det ville give god mening at lande en beretning i Ligestillingsudvalget, hvor vi beder regeringen om at komme tilbage med en konkret model inden sommerferien.
Det lyder, som om det er lige på trapperne, så mon ikke vi godt kan blive enige om det?
Ellers skal der herfra lyde en tak for debatten her i dag.
Jeg synes, det har været forholdsvis spændende, næsten lidt aggressivt, men i hvert fald interessant at følge med i.
Jeg synes egentlig, det virker, som om vi er forholdsvis enige på mange punkter, så mon ikke vi snart kan komme videre herfra og få lavet en ny model sammen?
Tak for ordet.